Szczepōn Twardoch: Ô status regiōnalnyj godki my muszymy walczyć i niy żałować na to siył
Józef Krzyk napisoł, co na Ślōnsku godōmy i bydymy godać i żodno polsko ustawa tego niy zmiyni i niy ma co marnować czasu a siyły na walka o tako ustawa, bo Poloki nōm tego i tak niy dajōm.
Józef Krzyk sie fest ômylōł. Ja, mo recht, jak pokazuje na te przileżytości, kaj jeszcze naszo godka idzie uźrzeć, śmiyszne ausdruki na treskach, menu po ślōnsku we szynkach do szpasu robiōne, werbōngi ze ślōnskimi słowami bele jak napisanymi i tych pora rōmanōw pō naszymu, ale niy, to je małowiela, za mało, coby godka trwała.
Jak sie bele kaj po Europie patrzi na małe, umiyrajōnce godki, to ône trwajōm yno tam, kaj majōm wsparcie ôd państwa, kaj państwo dozwolo uczyć ich do bajtli we szkołach, kaj je państwo mo za bogactwo kulturowe, kaj je aktywnie chrōni — a i tego czasym niy styknie. Dolnoserbsko godka, kero wczas bōła fest ôd Niymcōw prześladowano, terozki, od dekad je we Rajchu chrōniōno i wspiyrano i yno skirz tego durś jeszcze żyje, chocia tam yno starziki jeszcze po dolnoserbsku godajōm.
Ô tyn status regiōnalnyj godki my muszymy walczyć i niy żałować na to ani siył, ani postrzodkōw. My muszymy mieć naszo godka we ślōnskich szkołach, muszymy mieć na to piyniōndz, bo samo naszo dobro wola niy styknie.
My muszymy to robić tyż skuli tego, że to je kwestyjo naszyj godności.
Niy zbiorowyj godności ôd Ślōnzokōw, yno ôsobistyj godności ôd kożdego z nos, kery we tyj godce godo i niy chce sam sie czuć jako Indianer we jego rodzinnyj ziymi we rezerwacie zawarty. My muszymy sie tego dōmogać, coby my na Ślōnsku byli we hajmacie, niy we rezerwacie.
Status regiōnalnyj godki ślōnskimu jynzykowi sie noleży, tak jak nōm, Ślōnzokōm, noleży sie status mniyjszości etnicznyj, takie sōm cywilizowane sztandarty we Europie. Jak sie tego wyrzeknymy, to choby nos wcale niy było.
Jak to ôdpuszczymy, jak sie sami niy bydymy mieli we zocy, to tyż nikt nos we zocy mioł niy bydzie i bydzie mioł recht. Jak niy bydymy tego, co sie nōm noleży, sie do skutku dōmogać, to już lepij, coby ta godka razym z nami umarła. Jak mōmy być mamlasami bez godności, kere niy poradzōm abo bojōm sie dōmogać jejich praw, to już lepij, coby nos niy bōło wcale.
Tego tekstu niy napisołech po polsku, bo to niy ma tekst do Polokōw, yno dō nos.
Foto na wiyrchu: Zuza Krajewska
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn ibo_Latn